b'\n_START_ARTICLE_\nErno Lehtinen\n_START_PARAGRAPH_\nErno August Lehtinen (s. 25. hein\xc3\xa4kuuta 1950) on turkulainen kasvatustieteilij\xc3\xa4 ja akatemiaprofessori (2010-2014). Lehtisen tutkimusty\xc3\xb6 on keskittynyt oppimisen ja motivaation tutkimiseen erilaisissa oppimisymp\xc3\xa4rist\xc3\xb6iss\xc3\xa4. Erityisesti Lehtinen on tutkinut matematiikan oppimista, tietotekniikan opetusk\xc3\xa4ytt\xc3\xb6\xc3\xa4 sek\xc3\xa4 asiantuntijuuden kehittymist\xc3\xa4 verkostoituneissa toimintaymp\xc3\xa4rist\xc3\xb6iss\xc3\xa4._NEWLINE_Ennen akateemista uraa Lehtinen toimi nuorisopolitiikassa. H\xc3\xa4n toimi vuosina 1971\xe2\x80\x931973 Teiniliiton sosiaalidemokraattisena puheenjohtajana.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nLehtinen on valmistunut kasvatustieteen maisteriksi Turun yliopistosta vuonna 1976, jonka j\xc3\xa4lkeen h\xc3\xa4n jatkoi opintojansa valmistuen lisensiaatiksi vuonna 1979 ja kasvatustieteen tohtoriksi vuonna 1984. H\xc3\xa4nen englanninkielisen v\xc3\xa4it\xc3\xb6skirjansa otsikko on: "Motivating students towards planning and controlling of thinking activities\xc2\xa0: a constructivist approach to learning".V\xc3\xa4ittelyns\xc3\xa4 j\xc3\xa4lkeen prof. Lehtinen l\xc3\xa4hti post-doc tutkijaksi Bernin yliopistoon Sveitsiin, jossa h\xc3\xa4n ty\xc3\xb6skenteli vuoteen 1985 saakka._NEWLINE_Suomeen palattuaan Lehtinen ty\xc3\xb6skenteli jonkin aikaa apulaisprofessorina Turun yliopistossa, josta h\xc3\xa4n siirtyi Joensuun yliopistoon hoitamaan m\xc3\xa4\xc3\xa4r\xc3\xa4aikaista viisivuotista kasvatustieteen professuuria vuonna 1988. Kasvatustieteiden tiedekunta oli m\xc3\xa4\xc3\xa4ritellyt professuurin alaksi "kasvatustiede, erityisesti tietotekniikan opetusk\xc3\xa4yt\xc3\xb6n ja oppimisteorian tutkimus", jota teht\xc3\xa4v\xc3\xa4\xc3\xa4 hoitamaan siis valittiin Erno Lehtinen. M\xc3\xa4\xc3\xa4r\xc3\xa4aikaisen professuurin lis\xc3\xa4ksi Joensuun yliopistoon p\xc3\xa4\xc3\xa4tettiin perustaa m\xc3\xa4\xc3\xa4r\xc3\xa4aikainen tutkimuslaitos, joka sai nimekseen \xe2\x80\x9dTietotekniikan opetusk\xc3\xa4yt\xc3\xb6n tutkimus- ja kehitt\xc3\xa4misyksikk\xc3\xb6\xe2\x80\x9d. T\xc3\xa4m\xc3\xa4 laitos tultiin my\xc3\xb6hemmin tuntemaan nimell\xc3\xa4 TOTY._NEWLINE_Erno Lehtisen johtaman TOTYn tavoitteena oli alusta asti tarjota opiskelijoille kansainv\xc3\xa4lisesti suuntautunut jatkokoulutusymp\xc3\xa4rist\xc3\xb6, jossa jatko-opiskelijat joutuivat k\xc3\xa4yt\xc3\xa4nn\xc3\xb6ss\xc3\xa4 p\xc3\xa4ivitt\xc3\xa4in tekemisiin ulkomaisten tutkijoiden kanssa. Erno Lehtisen johtama TOTY oli edell\xc3\xa4k\xc3\xa4vij\xc3\xa4, jossa v\xc3\xa4itelleet Sanna J\xc3\xa4rvel\xc3\xa4, P\xc3\xa4ivi H\xc3\xa4kkinen ja Jarmo Levonen jatkavat saman aihepiirin tutkimusta nyky\xc3\xa4\xc3\xa4n omissa tutkimusryhmiss\xc3\xa4\xc3\xa4n. Kansainv\xc3\xa4lisyytt\xc3\xa4 kuvaa mm. se, ett\xc3\xa4 Erno Lehtinen toimi elokuussa 1991 Turussa j\xc3\xa4rjestetyss\xc3\xa4 EARLI:n opetuksen ja oppimisen konferenssissa konferenssin presidenttin\xc3\xa4 ja kansainv\xc3\xa4lisen ohjelmatoimikunnan puheenjohtajana._NEWLINE_Vuonna 1994 Lehtinen l\xc3\xa4hti vuodeksi Yhdysvaltoihin vierailevaksi tutkijaksi Pittsburgin yliopiston "Learning Research and Development Center" ryhm\xc3\xa4\xc3\xa4n. Palattuaan kotimaahan Lehtinen otti vastaan Turun yliopiston aikuiskasvatustieteen professuurin. Vuonna 1996 Erno Lehtinen vaihtoi Turun yliopiston sis\xc3\xa4ll\xc3\xa4 aikuiskasvatustieteest\xc3\xa4 uuteen m\xc3\xa4\xc3\xa4r\xc3\xa4aikaiseen kasvatustieteen professuuriin, jonka alaksi oli m\xc3\xa4\xc3\xa4ritelty: "oppimisteoriat, oppimisymp\xc3\xa4rist\xc3\xb6t ja koulutusteknologia". Professuurin sijoituspaikkana oli koulutusteknologian yksikk\xc3\xb6. Vuonna 1998 Lehtinen nimitettiin pysyv\xc3\xa4\xc3\xa4n kasvatustieteen professuuriin, sijoituspaikkana opettajankoulutuslaitos. Viran vastaanotettuaan Lehtinen aloitti v\xc3\xa4litt\xc3\xb6m\xc3\xa4sti kasvatustieteiden tiedekunnan dekaanina (1998-2000)._NEWLINE_Erno Lehtisen johdolla maahamme perustettiin vuonna 2002 Oppimisymp\xc3\xa4rist\xc3\xb6jen monitieteinen tutkijakoulu, jonka tieteellisen\xc3\xa4 johtajana h\xc3\xa4n toimii edelleen. Tutkijakoulun toimintaa rahoittavat Suomen Akatemia ja Opetusministeri\xc3\xb6. Oppimisymp\xc3\xa4rist\xc3\xb6jen tutkijakoulun perustamisen j\xc3\xa4lkeen Lehtinen aloitti my\xc3\xb6s Turun yliopiston vararehtorina jossa h\xc3\xa4n toimi aina vuoteen 2009 saakka. Erno Lehtinen k\xc3\xa4vi kesken rehtorikautensa pitk\xc3\xa4ll\xc3\xa4 ulkomaanvierailulla. H\xc3\xa4n ty\xc3\xb6skenteli kev\xc3\xa4\xc3\xa4ll\xc3\xa4 2006 vierailevana professorina Simon Fraser yliopistossa Kanadassa (tammi-helmikuu), Regensburgin yliopistossa Saksassa (maalis-huhtikuu) ja Max Planc instituutissa Berliiniss\xc3\xa4 (touko-kes\xc3\xa4kuu)._NEWLINE_Erno Lehtisen kansainv\xc3\xa4lisyytt\xc3\xa4 kuvastaa hyvin se, ett\xc3\xa4 G\xc3\xb6teborgin yliopiston kasvatustieteiden professori Roger Salj\xc3\xb6 on toiminut Finland Distinguished Professorina (FiDiPro) vuodesta 2007 l\xc3\xa4htien. Salj\xc3\xb6 on mukana Erno Lehtisen vet\xc3\xa4m\xc3\xa4ss\xc3\xa4 oppimisymp\xc3\xa4rist\xc3\xb6j\xc3\xa4 tutkivassa ohjelmassa._NEWLINE_FiDiPro-rahoituksen p\xc3\xa4\xc3\xa4tytty\xc3\xa4 vuonna 2010 Lehtinen nimitettiin viisivuotiseen akatemiaprofessorin virkaan.'